Hrvatski Telekom je s društvom HP-Hrvatska pošta d.d. potpisao Ugovor o kupnji 100% udjela u društvu HP Produkcija d.o.o., pružatelju evotv usluge

Hrvatski Telekom u utorak je objavio da je s društvom HP-Hrvatska pošta d.d. potpisao Ugovor o kupnji 100% udjela u društvu HP Produkcija d.o.o., pružatelju evotv usluge. Zaključenje transakcije ovisi o regulatornim odobrenjima, a očekuje se do kraja 2018. godine, poručili su iz HT-a.

Evotv je jednostavna usluga na hrvatskom PayTV tržištu, a koristi digitalni DVB-T signal koji se može primati putem postojeće antene. Evotv posluje pod okriljem Hrvatske pošte od 2012. godine i trenutačno signalom pokriva 94% kućanstava u Hrvatskoj.

Postojećim korisnicima evotv-a neće se mijenjati uvjeti iz ugovora, kažu iz HT-a.

Evotv je na dan 30.6.2018. imao 71.195 korisnika i 30 zaposlenika. Ostvareni prihodi kompanije za 2017. godinu iznose 57 milijuna kuna, što predstavlja tržišni udio oko 6%.

Davor Tomašković, predsjednik Uprave Hrvatskog Telekoma, izjavio je: "Hrvatski Telekom bi zaključenjem akvizicije evotv-a poboljšao svoju poziciju na rastućem PayTV tržištu i time dodatno proširio paletu svojih usluga. Zahvaljujući načinu funkcioniranja i dostupnosti evotv usluge, našim korisnicima omogućit ćemo kvalitetan programski sadržaj u svakom kutku Hrvatske. A korisnicima evotv-a HT će u budućnosti ponuditi i gledanje najboljeg televizijskog programa."